Komisijos reglamentas (EB) Nr. 325/2003
2003 m. vasario 20 d.
iš dalies keičiantis Reglamentą (EB) Nr. 1291/2000, nustatantį bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1666/2000 [2], ypač į jo 9 straipsnio 2 dalį ir 13 straipsnio 11 dalį bei į atitinkamas kitų reglamentų dėl bendro žemės ūkio produktų rinkų organizavimo nuostatas,
kadangi:
(1) 1999 m. balandžio 15 d. Komisijos reglamento (EB) Nr. 800/1999, nustatančio bendrąsias išsamias eksporto grąžinamųjų išmokų sistemos taikymo žemės ūkio produktams taisykles [3], su paskutiniais pakeitimais, padarytais Reglamentu (EB) Nr. 1253/2002 [4], 50 straipsnio 1 dalyje nustatyta, kad tais atvejais, kai nesilaikoma Reglamento (EB) Nr. 800/1999 7 straipsnio 1 dalyje nurodyto 60 dienų, per kurias produktai turi būti išvežti iš Bendrijos muitų teritorijos, termino arba minėto reglamento 40 straipsnio 1 dalyje nurodyto 30 dienų, per kurias produktai turi būti pristatyti į muitinės prižiūrimas patalpas, termino, grąžinamoji išmoka turi būti sumažinama 15 %, toliau mažinant už kiekvieną pradelstą nurodyto termino dieną.
(2) Be to, uždelsus minėtus terminus, Komisijos reglamento (EB) Nr. 1291/2000 [5] su paskutiniais pakeitimais, padarytais Reglamentu (EB) Nr. 2299/2001 [6] 32 straipsnio 1 dalyje numatyta nuobauda, pagal kurią konfiskuojama užstato už eksporto licenciją dalis, toliau konfiskuojant tam tikrą sumą už kiekvieną pradelstą nurodyto termino dieną.
(3) Taip nustatytų nuobaudų, skirtų ir už grąžinamąją išmoką, ir už užstatą už licenciją, uždelsus vieną ir tą patį terminą, susikaupimas yra didelė našta eksportuotojams ir neatrodo būtinu. Todėl taisyklės turėtų būti supaprastintos, ir Reglamento (EB) Nr. 1291/2000 32 straipsnio 1 dalyje numatyta nuobauda dėl užstato už eksporto licenciją tokiais atvejais neturėtų būti taikoma.
(4) Reglamento (EB) Nr. 1291/2000 35 straipsnio 3 dalyje nustatyta, kad tais atvejais, jeigu licencija dokumentą išdavusiai institucijai grąžinama per pirmuosius du jo galiojimo laikotarpio trečdalius, konfiskuotino užstato suma sumažinama 40 %, ir jeigu licencija dokumentą išdavusiai institucijai grąžinama per paskutinį jos galiojimo laikotarpio trečdalį, konfiskuotino užstato suma sumažinama 25 %. Reglamento (EB) Nr. 1291/2000 35 straipsnio 3 dalyje nustatytu mechanizmu siekiama paskatinti eksportuotus greitai sugrąžinti nepanaudotas eksporto licencijas su iš anksto nustatyta grąžinamąja išmoka dokumentą išdavusiai institucijai, kad būtų galima visiškai išnaudoti žemės ūkio produktų, atitinkančių grąžinamųjų išmokų suteikimo sąlygas, eksporto galimybes.
(5) Tais atvejais, kai grąžinamoji išmoka gerokai padidinama, Reglamento (EB) Nr. 1291/2000 35 straipsnio 3 dalyje numatyto mechanizmo taikymas galėtų sukelti spekuliacijas, skatinant eksportuotojus nenaudoti savo licencijų, o grąžinti jas dokumentą išdavusiai institucijai, jeigu skirtumas tarp naujos grąžinamosios išmokos, kurią galima gauti už konkretų produktą, ir iš anksto už tą patį produktą nustatytos grąžinamosios išmokos yra didesnis už konfiskuotino užstato dydį. Todėl reikėtų imtis atitinkamų priemonių, siekiant užkirsti kelią netinkamam minėtos nuostatos taikymui.
(6) Reglamento (EB) Nr. 1291/2000 III priedas, nustatantis didžiausius žemės ūkio produktų kiekius, kuriems pagal minėto straipsnio 5 straipsnio 1 dalies ketvirtą įtrauką nereikia pateikti importo arba eksporto licencijų ar sertifikatų su iš anksto nustatyta grąžinamąja išmoka, turėtų būti atnaujintas.
(7) Reikėtų atitinkamai iš dalies pakeisti Reglamentą (EB) Nr. 1291/2000.
(8) Šiame reglamente numatytos priemonės atitinka visų atitinkamų vadybos komitetų pareikštas nuomones,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1291/2000 iš dalies keičiamas taip:
1) į 32 straipsnio 1 dalį įtraukiama ši pastraipa:
"Užstatas pagal antrą pastraipą nekonfiskuojamas dėl kiekių, už kuriuos grąžinamoji išmoka sumažinama pagal Reglamento (EB) Nr. 800/1999 50 straipsnio 1 dalį dėl minėto reglamento 7 straipsnio 1 dalyje ir 40 straipsnio 1 dalyje nurodytų terminų nesilaikymo.";
2) į 35 straipsnio 3 dalį įtraukiama ši pastraipa:
"Pirma pastraipa taikoma, jeigu jos taikymas laikinai nesustabdomas. Jeigu grąžinamoji išmoka už vieną arba kelis produktus padidinama, Komisija, laikydamasi Reglamento Nr. 136/66/EEB 38 straipsnyje nustatytos tvarkos arba atitinkamų kitų reglamentų dėl bendro žemės ūkio produktų rinkų organizavimo straipsnių, gali sustabdyti pirmos pastraipos taikymą licencijoms, dėl kurių buvo pateiktos paraiškos iki grąžinamosios išmokos padidinimo ir kurios nebuvo sugrąžintos dokumentą išdavusiai institucijai iki padidinimo dienos.
Laikoma, kad pagal 25 straipsnį pateiktos licencijos buvo sugrąžintos dokumentą išdavusiai institucijai tą dieną, kurią minėta institucija gauna licencijos savininko prašymą grąžinti užstatą.";
3) III priedas pakeičiamas šio reglamento priedo tekstu.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas licencijoms, kurioms paraiškos paduotos nuo jos įsigaliojimo dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. vasario 20 d.